**A Szupermenta tesztjén is tarolt a Túró Rudi**

**A Szupermenta terméktesztprogramban ezúttal a gyerekek és a felnőttek körében egyaránt népszerű desszertkészítmény került az asztalra. A Nemzeti Élelmiszerlánc-biztonsági Hivatal (Nébih) szakemberei 22 „túrórudat” vizsgáltak, melyek formájukat tekintve ugyan hasonlóak, mégsem mindegyik túróalapú. 6 desszertkészítmény esetében minőségi, illetve jelölési hibák miatt hatósági eljárás indult.**

A boltok polcain ma már különféle „túrórudakkal” találkozhatunk. A Szupermenta összesen 22 kakaós bevonatú, natúr desszertkészítményt vizsgált, melyeket 5 magyar gyártó állított elő. Bár a külsejüket tekintve mind hasonlóak, összetételüket illetően jelentősen különböznek a finomságok. Éppen ezért a tesztben végül 15 túródesszert és 7 tejalapú desszertkészítmény termék szerepelt.

A Nébih laboratóriumaiban ez alkalommal is elvégezték a szakemberek az élelmiszerbiztonsági és -minőségi vizsgálatokat. A mikrobiológiai vizsgálatokon túl ellenőrizték – többek között – a termékek tartósítószer-, cukor- és laktóztartalmát is. Három termékben a szorbinsav mennyisége meghaladta az adalékanyagokról szóló rendeletben meghatározott felső határértéket, emiatt a termékek gyártójának élelmiszer-ellenőrzési bírságot kell fizetnie.

Négy terméknél akadtak jelölési hibák. Gond volt többek között a tápértékjelöléssel, valamint az összetett összetevők feltüntetésével. A hibák miatt az érintett élelmiszer-vállalkozók ellen hatósági eljárás indult, és a hatósági felügyelők élelmiszer-ellenőrzési bírságot szabnak ki. A bírságok összege együttesen mintegy 800.000 forint.

A Szupermenta terméktesztek egyik legnépszerűbb mozzanata a kedveltségi vizsgálat, melyen ezúttal is szakértő és laikus kóstolók pontozták a termékeket. Értékelésük alapján a 15 túródesszert közül a dobogó legfelső fokára a *Pöttyös Túró Rudi* állhatott, a második helyen a *Pilos Túródesszert* végzett, míg a harmadik helyet a *Pöttyös Óriás Rudi laktózmentes* érdemelte ki. A 7 tejalapú desszertkészítmény versenyében az első holtversenyben a *Milfina Rudi* és a *CBA Piros Rudi* lett, második a *Sissy Rudi*, harmadik helyen pedig a *S-Budget Rudi* végzett.

További információk, érdekességek és a részletes vizsgálati eredmények elérhetők a Nébih Szupermenta termékteszt oldalán: <https://szupermenta.hu/nagyito-alatt-a-turo-rudi-es-tarsai/>

2022. május 31.

Nemzeti Élelmiszerlánc-biztonsági Hivatal